Ir-Regolament tal-Kummissjoni (KE) Nru 2151/2003
tas-16 ta’ Diċembru 2003
li jemenda r-Regolament (KE) Nru 2195/2002 tal-Parlament Ewropew u tal-Kunsill dwar il-Vokabolarju Komuni ta’ l-Akkwist (CPV)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2195/2002 tal-Parlament Ewropew u tal-Kunsill tal-5 ta’ Novembru 2002, rigward il-Vokabolarju Komuni ta’ l-Akkwist (CPV) [1], u partikolarment l-Artikolu 2 tiegħu,
Billi:
(1) Ir-Regolament (KE) Nru 2195/2002 stabbilixxa sistema waħdanija ta’ klassifikazzjoni applikabbli għall-akkwist pubbliku biex ikunu standardizzati r-referenzi użati mill-awtoritajiet u l-entitajiet tal-kuntratti biex jiddeskrivu d-dettalji fil-kuntratti tagħhom.
(2) L-istruttura u l-kodiċi tas-CPV jistgħu jkunu jeħtieġu li jiġu adattati jew emendati fid-dawl ta’ l-iżviluppi tal-ħtiġiet fis-swieq u ta’ l-utenti.
(3) L-istruttura u l-kodiċi tas-CPV għandhom ikunu aġġornati biex jittieħed akkont tal-ħtiġiet speċifiċi kif espressi mill-Istati Membri u mill-utenti tas-CPV u biex jikkorreġu żbalji materjali li nstabu fid-diversi verżjonijiet lingwistiċi.
(4) Aġġustamenti u titjib tekniċi, li kienu ġew identifikati matul il-proċess leġislattiv li wasslu għall-adozzjoni tar-Regolament (KE) Nru 2195/2002 imma li ma setgħux ikunu meqjusa f’dak ir-Regolament, għandhom ikunu introdotti fl-Annessi ta’ dak ir-Regolament.
(5) Fl-opinjoni tiegħu [2] dwar il-proposta għal Regolament rigward is-CPV, il-Kumitat tar-Reġjuni aċċenna li l-klassifikazzjoni tal-mediċini teħtieġ titjib u rrakkomanda l-użu tas-sistema tal-klassifikazzjoni "Anatomika Terapewtika Kemikali" (ATC) ("Anatomic Therapeutic Chemical" (ATC)) kif imħejjija mill-Organizzazzjoni Dinjija tas-Saħħa biex twettaq l-istruttura tas-CPV u l-kodiċi għall-prodotti mediċinali.
(6) Il-partijiet interessati u l-utenti tas-CPV resqu suġġerimenti speċifiċi għal titjib tas-CPV.
(7) L-aġġornament tal-kodiċi u ta’ l-istruttura tas-CPV għandhom ikunu riflessi fit-tabelli illustrattivi li juru l-korrispondenza bejn is-CPV u l-Klassifikazzjoni Ċentrali Proviżorja tal-Prodott (CPC Prov.) tan-Nazzjonijiet Uniti, il-Klassifikazzjoni Ġenerali Industrijali ta’ l-Attivitajiet Ekonomiċi fi ħdan il-Komunitajiet Ewropej (NACE Rev. 1) u n-Nomenklatura Magħquda (NM).
(8) Sabiex ikun hemm ċarezza, is-CPV għandha tkun mibdula kompletament kif ukoll it-tabella korrispondenti bejn is-CPV u s-CPC Prov. L-emendi kollha għall-kodiċi CPV jew id-deskrizzjonijiet tagħhom għandhom ikunu elenkati f’Anness separat ġdid għar-Regolament (KE) Nru 2195/2002.
(9) Id-dħul fis-seħħ tar-Regolament tal-Kummissjoni (KE) Nru 204/2002 tad-19 ta’ Diċembru 2001 [3] li jemenda r-Regolament tal-Kunsill (KEE) Nru 3693/93 dwar il-klassifikazzjoni ta’ l-istatistika tal-prodotti bl-attività (CPA) fil-Komunità Ekonomika Ewropea waslet li l-informazzjoni kif mogħtija fl-Anness II tar-Regolament (KE) Nru 2195/2002, li turi l-korrispondenza bejn is-CPV u s-CPA 96 issir mhux aktar ta’ użu,
(10) Il-Posizzjoni Komuni (KE) Nru 33/2003 ta’ l-20 ta’ Marzu 2002 adottata mill-Kunsill bil-għan li jadotta d-Direttiva tal-Parlament Ewropew u tal-Kunsill dwar il-kordinazzjoni tal-proċeduri għall-għoti ta’ kuntratti għal xogħlijiet pubbliċi, kuntratti għal fornimenti pubbliċi u l-kuntratti għas-servizzi pubbliċi [4] u l-Posizzjoni Komuni (KE) Nru 34/2003 ta’ l-20 ta’ Marzu 2003 adottata mill-Kunsill bil-għan li jadotta d-Direttiva tal-Parlament Ewropew u tal-Kunsill li tikkordina l-proċeduri għall-akkwist minn entitajiet li joperaw fis-setturi tas-servizzi ta’ l-ilma, l-enerġija, t-trasport u postali [5], l-oqsma tal-prodotti m’humiex stabbiliti permezz ta’ referenza għall-klassifikazzjoni ta’ l-istatistika tal-prodotti bl-attività (CPA).
(11) Għal dawn ir-raġunijiet, mhux xieraq li tkun aġġornata t-tabella ta’ korrispondenza bejn is-CPV u l-CPA 96 kif stabbilita fl-Anness II tar-Regolament (KE) Nru 2195/2002. Dak l-Anness għalhekk għandu jitħassar.
(12) Ir-Reġolament (KE) Nru 2195/2002 għandu għalhekk jiġi emendat kif xieraq,
(13) Il-miżuri li jipprovdi għalihom dan ir-Regolament huma bi qbil ma’ l-opinjoni tal-Kumitat Konsultattiv dwar l-Akkwisti Pubbliċi,
ADOTTAT DAN ID-REGOLAMENT:
Artikolu 1
Ir-Regolament (KE) Nru 2195/2002 huwa emendat kif ġej:
L-Anness I huwa mibdul bit-test stabbilit fl-Anness I ta’ dan ir-Regolament;
L-Anness II huwa mibdul bit-test stabbilit fl-Anness II ta’ dan ir-Regolament;
L-Anness III huwa mibdul bit-test stabbilit fl-Anness III ta’ dan ir-Regolament;
L-Anness IV huwa emendat bi qbil ma’ l-Anness IV ta’ dan ir-Regolament;
L-Anness V huwa emendat bi qbil ma’ l-Anness V ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-16 ta’ Diċembru 2003.